Afgeleë sakeperseel glo deur rowers geplunder | Netwerk24
Deur Christiaan du Plessis 14 November 2019 18:01
Obed Sithole, eienaar van ’n vervoeronderneming op die kleinhoewe Tortelduif, vermoed die rowers het die kleinhoewe Woensdagaand beroof omdat dit so swaar gereën het.
Een van die huise op die perseel se deur is deur die rowers oopgebreek. Foto: Verskaf
Sithole sê die rowers, vermoedelik van Zimbabwe, het omstreeks 20:00 met ’n aantal voertuie by die hoofhek opgedaag waarna hulle glo twee veiligheidswagte oorrompel en aan ’n vragmotor vasgebind het.
Van sy werkers bly op die kleinhoewe. Die rowers het glo by drie huise ingebreek en vier werkers aangeval.
’n Vyfde slagoffer, die dogter van een van die werkers, het verlede week ’n operasie ondergaan nadat sy ’n miskraam gehad het.
“Die rowers het haar aangeval en geskop,” sê Cobé Jansen van Rensburg, van die plaaslike gemeenskapspolisiëringsforum.
“Twee skote is in een van die vertrekke afgevuur, maar dit lyk nie asof iemand raakgeskiet is nie,” sê sy.
Volgens Sithole is die vyf beseerdes, wat in die Steve Biko-hospitaal opgeneem is, intussen ontslaan.
“Die skelms het omtrent alles in die store gevat waarop hulle hul hande kon lê,” sê hy.
Hulle het met duur toerusting en motorbande weggekom.
Sithole, wat nie lid van die GPF is nie, sê dit is die derde keer dat ’n rooftog op die perseel plaasvind.
“Die gemeenskap hier, swart en wit, moet saamwerk om meer patrollies te stig,” sê hy.
Jansen van Rensburg sê die GPF doen wel patrollies, maar dat daar ’n tekort aan mannekrag is.
“Van die pad af kan ’n mens nie mooi sien wat aangaan nie. Die skelms gaan sit plat en wag totdat die patrollievoertuig verbyry en dan gaan hulle net aan,” sê sy.
Jansen van Rensburg sê die misdaadkwessie kan deur die eienaars van kleinhoewes self opgelos word.
“Ons as gemeenskap moet hande vat en meer mense moet by die GPF betrokke raak,” sê sy.
Meer oor: Pretoria | Rowers | Sakeperseel | Plunder | Misdaad | Rooftog